ב"ה, אלול תשע"ז

**מבוא ללימוד תנ"ך: התנ"ך ובית המדרש**

**ר' נחמן מברסלב, שיחות הר"ן, רנא:**

בימי אלול ועשרת ימי תשובה וימים נוראים עד הושענא רבא ציוה לכמה אנשים לומר אז כל ספרי תנ"ך מתחלתם ועד סופם.

וגם הוא בעצמו נהג כך כמה פעמים.

גם היה גומר כמה ספרים בימים הללו.

**ר' צדוק הכהן מלובלין, תקנת השבין, יב:**

וכל דיבוריו יתברך מפי נביאיו שנכתבו בתנ"ך

הם פועלים לדורות עולם בכל הנפשות מישראל בכל דור ודור להוליד בלבבם הרהורי תשובה והתעוררות לשוב,

וה' יתברך מבטיח דלא ישוב ריקם דסוף כל ישראל לשוב באמת.

1. היחס התנאי-אמוראי למקרא

**ברכות כח, ב:** תנו רבנן כשחלה רבי אליעזר נכנסו תלמידיו לבקרו אמרו לו רבינו למדנו אורחות חיים ונזכה בהן לחיי העולם הבא

אמר להם הזהרו בכבוד חבריכם

ומנעו בניכם מן ההיגיון

והושיבום בין ברכי תלמידי חכמים

וכשאתם מתפללים דעו לפני מי אתם עומדים

ובשביל כך תזכו לחיי העולם הבא.

**רש"י**: 'מההיגיון' - לא תרגילום במקרא יותר מדאי, משום דמשכא.

**מאירי:** צריך אדם... לגדל את בניו לתלמוד תורה ולחנכם מילדותם שלא לפתור פסוק כצורתו - בכל דבר שפשוטו מוכיח איזה צד של כפירה**.**

**הנצי"ב מוולוז'ין, העמק דבר על דברים פרק לב פסוק ג:**

... והיינו שהזהיר ר"א לתלמידיו מנעו בניכם מן ההגיון. ופרש"י שלא יעסקו במקרא יותר מדי ואין הכוונה שלא ילמדו הרבה מקרא... אלא ה"פ מנעו בניכם שלא הגיעו עוד ללמוד התלמוד ועומדים בלימוד מקרא מן ההגיון שהוא העיון **שלא יעיינו עוד בלמודם שהוא מקרא באשר לא עמדו עוד על עיון התלמוד לכוין אל האמת**.

**סנהדרין כד, א**: מאי בבל? אמר רבי יוחנן בלולה במקרא בלולה במשנה בלולה בתלמוד.

**תוספות (ד"ה 'בלולה'**): בלולה במקרא ובמשנה וכו' - פירש רבינו תם דבתלמוד שלנו אנו פוטרין עצמנו ממה שאמרו חכמים (מסכת ע"ג דף יט.) לעולם ישלם אדם שנותיו שליש במקרא שליש במשנה שליש בש"ס, אע"פ כן אנו קוראים בכל יום פרשת התמיד ושונים במשנת איזהו מקומן וגורסין רבי ישמעאל אומר בשלש עשרה מדות וכו'.

**שיר השירים רבה פרשה ב פסקה טז:**

אמר רבי יצחק לשעבר היתה התורה כלל והיו מבקשין לשמוע דבר משנה ודבר תלמוד, ועכשיו שאין התורה כלל היו מבקשין לשמוע דבר מקרא ודבר אגדה. אמר רבי לוי לשעבר היתה פרוטה מצויה והיה אדם מתאוה לשמוע דבר משנה והלכה ותלמוד, ועכשיו שאין הפרוטה מצויה וביותר שהן חולים מן השעבוד אין מבקשין לשמוע אלא דברי ברכות ונחמות:

2. הסיבות ליחס זה

**מסכת סופרים טז, ג:**

תני ר' חיננא בר פפא (דברים ה) "פנים בפנים דבר ה'" - פנים תרי, בפנים תרי, הא ארבעה אפין: פנים של אימה למקרא, פנים בינוניות למשנה, פנים שוחקות להש"ס פנים מסבירות לאגדה.

**פסיקתא דרב כהנא - פסקא יב אות כה:**

אנכי י"י אלהיך (שם) א"ר חננא בר פפא נראה להם הקב"ה פנים זעופות, פנים בינוניות, פנים מסבירות, פנים שוחקות: פנים זועמות למקרא: כשאדם מלמד את בנו תורה צריך ללמדו באימה; פנים בינונית למשנה; פנים מסבירות לתלמוד; פנים שוחקות לאגדה. אמ' להם הקב"ה אע"פ שאתם רואין כל הדמוייות הללו, אלא אנכי י"י אלהיך.

**ר'** **שמחה ויטרי, מחזור ויטרי, סימן מ"ז**: כיון שרבתה עניות ודלות והיו צריכין למעשה ימיהם, לא היו יכולים לעסוק בתורה תמיד ולשלש בכל יום. וסמכו על התלמוד לבדו כמו שאמרו חכמים 'כל הנחלים הולכים אל הים והים איננו מלא' (קהלת א') זה תלמוד, שמקרא ומשנה ומדרש בו, ועקרו לקרות בנביא בכל יום אחר

**רשב"ם על התורה, בראשית ל"ז:** והראשונים מתוך חסידותם נתעסקו לנטות אחרי הדרשות שהן עיקר, ומתוך כך לא הורגלו בעומק פשוטו של מקרא ולפי שאמרו חכמים 'אל תרבו בניכם בהגיון', וגם אמרו 'העוסק במקרא מידה ואינה מידה, העוסק בתלמוד אין לך מידה גדולה מזו" (בבא מציעא לג, א). ומתוך כך לא הורגלו כל כך בפשוטן של מקראות וכדאמרינן במסכת שבת (סג, ע"א) הוינא בר תמני סרי שנין וגרסינן כולא תלמודא ולא הוה ידענא דאין מקרא יוצא מידי פשוטו.

**פרופ' מרדכי ברויאר** (ספר הזיכרון לדוד אוקס, רמת-גן תשל"ח, 261-242)**:** הלימוד האינטנסיבי של הגמרא וההלכה בישיבות לא הותיר זמן למקרא, והתכנית של החינוך הגבוה, הישיבות, השפיע כמובן, גם על ההוראה בחינוך היסודי שהתרכז בעיקר בהכנת הנערים לקראת כניסתם אל הישיבה. כמו כן, מעין "היתר" למיעוט לימוד המקרא כבר נתן רבנו תם, מכיוון, "דבתלמוד שלנו אנו פוטרים עצמנו מחובת הלימוד של המקרא והמשנה, שכן המקרא והמשנה בלולים בתלמוד".

3. ביקורת

**ר' אברהם אבן עזרא, יסוד מורא, חלק א, עמ' יב:** "ויש חכמים שלא למדו מסורת גם דקות הלשון בעיניהם הבל, גם לא קראו מקרא, אף כי הטעמים רק מימות הנעורים למדו... כך אין נכון למשכיל להיותו ריק מחכמת המקרא, כי כאשר י\*מצא בתלמוד כתוב 'שנאמר' לא ידע באיזה ספר הוא. והנה מי שלא למד המקרא לא ידע לקרות הפסוק...".

**ר' יצחק פרופיאט דוראן, "האפודי", (סוף המאה ה-14):** והנה גם בימים האלה והזמן הזה גואה אני חכמי ישראל וגדוליהם מתרשלים מאד מהמקרא ודי להם לקרוא הפרשה שנים מקרא ואחד תרגום, ועדיין אולי אם תשאלם על פסוק אחד לא ידעו מקומו איו, וגם יחשבו לסכל מי שיטריד זמנו במקרא כי התלמוד הוא העיקר. והחולי הזה חזק מאד בצרפת ואשכנז... הנה כי כן זה הגלות לסגירת דלתות הספר הזה המקודש... ולכבות הנרות להתעצל מהעיון בו חרה אף ה' ונתן למשיסה יעקב וישראל לבוזזים וכי חטאו בתורת ה'... וכל המתעצלים מהמקרא ומתרשלים מחקירתה בו אמרו 'בדברי ה' מאסו וחכמת מה להם.

3.1 מענה

**רבי שמואל שְׂטְרָאשׁוּן - רש"ש (מרבני וילנא במאה ה-18) על בבא בתרא דף ח, ע"א:**

גמרא יכנסו בעלי מקרא בעלי משנה בעלי גמרא כו'. משמע דאפשר שיהיו בעלי משנה או בעלי גמרא ולא בעלי מקרא. וכן כשהשיבו ריב"ע דלא קרא שאלהו שוב אולי שנית. **ודלא כאותן ששופכין בוז על מקצת גדולי זמנינו בש"ס ופוסקים ואין להם יד כ"כ במקרא**.

4. היחס בעולם החסידי ללימוד התנ"ך

**ר' אלימלך מליז'נסק, נועם אלימלך, פרשת וישב:** ע"ד ששמעתי משל מתוק מפי אדומ"ו הרב המגיד דק"ק ראויני זלה"ה [-המגיד ממזריטש] והוא שאנו רואים שכעת אשר אנחנו בגלות המר יש בני אדם שזוכים לרוח הקודש בקל יותר מבימי הנביאים שהיו צריכין השבעות והתבודדות רב כידוע כדי שישיגו הנבואה ורוח הקודש.

ואמר משל נפלא ומתוק למשל המלך שהוא במקום כבודו בביתו בחצירו בפלטין שלו ויבא איזה אוהב המלך וירצה להזמינו לסעודתו לביתו, אזי בוודאי יכעוס עליו המלך כי אין זה כבוד של מלך לצאת מפלטין שלו לבית אחרים גם אם יהיה הסעודה גדולה עד למאוד. ובלתי אפשרי שיזמין את המלך לביתו עד שיכין כל הכנות ויעמיד מליצים ופרקליטין גדולים שימצא חן בעיני המלך שיבא לסעודתו. אבל כשהמלך נוסע בדרך ורוצה ללון בדרך אזי כאשר ימצא מקום נקי באכסניא נקי אף אם בית המלון הוא בכפר אם הוא רק נקי אזי זה בית מלונו ללון שם.

והנמשל מובן ממילא: בזמן שבית המקדש קיים, והיה שכינת כבודו בבית קדשי הקדשים, אזי אם היה אדם רוצה לשאוב רוח הקודש או נביאוּת, היה צריך עבודה גדולה. כמו שמצינו בשמחת בית השואבה ששם היו שואבים רוח הקודש. אבל עתה בגלות המר הגם השכינה קדושה גלתה עמנו ובעוונותינו הרבים היא נע ונד בארץ ותשוקתה מאוד מצוא מקום דירה לשכון בה. ואם מצאה מנוח מקום נקי אדם שהוא רק נקי מעבירות וחטאים אזי שם היא דירתה ודפח"ח [- ודברי פי חכם חן].

**האדמו"ר הרייצ, דרושי חתונה, עמ' סח:** וזהו דכתיב צמאה לך נפשי, כמה לך בשרי, בארץ ציה ועייף בלי מים. דווקא בארץ ציה, זו אדום, ועייף מרוב צער וייסורים, ירחנו השי"ת, הנה שם דווקא הוא גודל הצמאון ללמוד התורה וכמאמר 'נפשנו עייפה לדברי תורה ואין מניחים אותנו, וזהו כן בקודש חזיתיך, ופירש רבינו בעל השמחה [-אדמו"ר הזקן], בשם מורו הבעש"ט נ"ע: הלוואי בקודש, שהוא זמן הבית – חזיתיך בתשוקה גדולה כזו, והיינו דבזמן הגלות אז התשוקה לתומ"צ הוא יותר מכמו בזמן הבית, וטעם הדבר הוא לפי שע"י ריבוי המניעות ועיכובים של המנגדים מתעורר כוח הנצחון עד מסירות נפש בפועל ממש.

**האדמו"ר הזקן, ליקוטי תורה, שיר השירים, ג, ג:** לריח שמניך כו' ושמן תורק כו' ע"ד המדרש הנ"ל שזהו ענין לעולם ישלש אדם תלמודו שליש במקרא שליש במשנה ושליש בתלמוד.

והנה בלימוד המצות משנה ותלמוד משיג ותופס המהות חכמתו ית' מאחר שנתלבשה בדברים גשמיים שהן רצונו וחכמתו ית' ממש. וזהו ענין שמן תורק כו' משא"כ בסיפורי מעשיות שבתנ"ך שאינו מושג כלל חכמתו ית' המלובשת בתיבות וצירופי אותיות.

5. היחס בעולם הליטאי ללימוד התנ"ך

**שאול שטמפר, היהישבה הליטאית בהתהוותה, ירושלים תשס"ה, עמ' 56:**

גם ללימוד תנ"ך נודע מקום חשוב בישיבה (-וולוז'ין). ר' חיים עצמו לימד את בני העיר שיעור יומי בפ"ש.

**ר' אריה לייב הכהן, דוגמא מדרכי אבי, עמ' כח:**

ספר התנ"ך היה מורה דרכו, לא לבד חלק החוקים והמשפטים אלא גם כל מאורע ומקרה שבאו בדברי התורה והנביאים והכתובים--מהם למד איך לכונן אורח החיים של עם ישראל. דבריהם הציתו בו אש קודש להגיד לעמנו את אשר עליהם לעשות, דברים מלהיבים כגחלי אש, ומהם שאב תנחומות אל לכל נדכה ונכה רוח, ולחזק ברכים כושלות ולצפות לישועת אלקים. והתנ"ך היה כמעט בכל ימי חייו באמתחת הטו"ת [הטלית ותפילין] שלו. אמנם, מעולם לא קירב דברי התורה והנביאים לשכלו הוא, ולהעמיס בהם רעיונות וחידות [כנראה צ"ל: חידו"ת (חידושי תורה)] כדרך רבים וגם שלמים מטובי עמנו. אדרבה, קירב שכלו לשכל התורה תמיד, וע"כ לא יפלא תקוותיו העצומות ובטחונו הגדול, כי לא יפול צרור ארץ מכל המפורש בתורה ובנביאים לעתידת עם ישראל.

**ר' משה מרדכי שולזינגר, אלופינו מסובלים, עמ' 68:** באחד מטיוליו של הגרי"ז מבריסק ניגש מאן דהוא ושאל למה לא לומדים תנ"ך בישיבות?
והשיבו: ווייל מ'פארשטייט נישט [-בגלל שלא מבינים].

הונגרים: **הרב שמואל הלוי ווזנר (שו"ת שבט הלוי, חלק ח, ר"ז):**

כבר קבעו לנו גאוני צדיקים קדם דרך סלולה בזה, ופשוט להלכה דאעפ"י שאמר ר"א 'מנעו בניכם מן ההגיון', שלא להרגיל במקרא יותר מדאי משום דמשכא, ע"כ בפרש"י, היינו יותר מדאי, אבל רוב יסודי המקרא במדת המספיק אנו חייבים.

וכבר ידוע שאעפ"י שמרן הח"ס זי"ע (פ' בשלח בדרשת הח"ס) מחזק מאד דרך הלמוד, לעשות עיקר לימוד מש"ס ותורה שבע"פ ורק אח"כ יסודי המקרא, בכל זאת ידוע מאד שמרן זי"ע וגדולי תלמידיו היו בקיאים עצומים בתנ"ך.

ובפרט גאון ישראל המהר"ם שיק זי"ע כאשר קבלתי נאמנה, ומו"ר הגאון החסיד מרא דכולא תלמודא ר' שמעון הלוי מזיעליחאב זי"ע הי"ד מלובלין הי' יודע כל התנ"ך כצורתו בע"פ באופן מבהיל, ומה אאריך בדבר שמקובל אצל כל גדולי ישראל. אלא שמקצתם הסתירו ידיעתם בתנ"ך ודקדוק הנצרך עכ"פ לידיעת התורה **מחשש שדבר זה יחזק האפיקורסים והמינים שאחזו לפנים בתנ"ך ודקדוק ועי"ז פקרו עוד יותר**, אבל עצם הצורך גם בחלק זה של תוה"ק לא להסכמתנו צריך.

6. נספח: דרך הלימוד

**ר' קולנימוס קלמיש מפיאסצ'נא, הכשרת האברכים, עמ' ל"ג:** כשתלמד תנ"ך תשתדל להשתתף בכל מאורעות הקודש שעברו כאילו גם אתה היית אז. משתתף אתה בהליכת א"א ויצחק להעקדה, ובצערו של יעקב... וכן כשתלמד מדרש, וישנם הרבה מן המדרשים על הפסוקים של התנ"ך המגלים יותר את המאורעות שהיו אז... שגילו לנו חז"ל בתורה יותר מכפי שרואים אנו בה. ולא יהיו לך הפסוקים לבדם והענינים שבמדרשים לבדם, שבשעה שאתה לומד בתורה רק מה שכתוב בתורה אתה חושב, ובשעה שאתה לומד מדרש רק הדרשות של המדרש במחשבתך, ולפעמים עם פסוקים אחרים, כי ע"פ רוב המדרש דורש את הענינים אף של התורה מן פסוקי נביאים וכתובים. רק מהכל ענין אחד תעשה, כי באמת הכל ענין אחד... הן לא תדע אם באמת כך הי' כפי שאתה משער לך במחשבתך, אבל הלא לפי יסודות הנאמרים בתורה ובמדרשות אתה חושב, רק שאתה מרחיב את מחשבתך בהן.